वो बल्लेबाज बिली ब्राउन ही थे, जिनको आउट करने पर भारतीय ऑलराउंडर वीनू मांकड को ऑस्ट्रेलिया में कड़ी आलोचना झेलनी पड़ी थी। ऑस्ट्रेलिया के सबसे बड़ी उम्र के टेस्ट क्रिकेटर साल के ब्राउन की मृत्यु की खबर ने साठ साल पुरानी एक घटना की याद को ताजा कर दिया। वीनू ने उन्हें जिस तरह से आउट किया था उससे ऑस्ट्रेलियाई हैरानी में पड़ गए थे। खूब हंगामा मचा था। ऑस्ट्रेलिया के मीडिया ने वीनू के खिलाफ अभियान चला दिया था, लेकिन ऑस्ट्रेलियाई कप्तान महान सर डॉन ब्रैडमैन ने वीनू की फोटो पर अपने ऑटोग्रॉफ देकर लिखा था ‘वेल बोल्ड वीनू’। वीनू ने ब्रैडमैन की इस टिप्पणी को अमूल्य धरोहर माना था। लेकिन एक प्रदर्शनी से किसी ने उस फोटो को चुरा लिया था। यह भारतीय टीम के 1े ऑस्ट्रेलिया दौरे की घटना है। दौरे के दूसरे टेस्ट मैच में वीनू ने देखा कि ब्राउन नॉन स्ट्राइकिंग एंड पर रहते समय गेंदबाज के गेंद फेंकने से पहले ही क्रीज से बाहर निकल कर एडवांटेज लेते थे। सो उन्होंने ब्राउन को गेंद फेंकने से पहले ही रन आउट कर दिया। तब से अगर कोई गेंदबाज किसी बल्लेबाज को नॉन स्ट्राइकिंग एंड पर इस तरह से रन आउट करता है उसे ‘मांकडिड’ भी कह दिया जाता है। ब्रैडमैन ने अपनी आत्मकथा में वीनू का समर्थन करते हुए लिखा ‘ मैं अपनी पूरी जिंदगी यह समझ नहीं पाया कि उनकी खेल भावना पर सवाल क्यों उठाए गए। क्रिकेट के नियम स्पष्ट कहते हैं कि गेंद फेंके जाने तक नॉनस्ट्राइकर बल्लेबाज अपनी क्रीज के अंदर रहे। अगर वह ऐसा नहीं करता है तो यह व्यवस्था है कि गेंदबाज उसे रनआउट कर दे। पहले से आगे निकलकर या जल्दी आगे निकलकर नॉनस्ट्राइकर निश्चित रूप से गलत एडवांटेज लेता है।’ कुछ विशेषज्ञ ऐस भी तर्क देते हैं कि नियमों के हिसाब से पूरी तरह सही होने के लिए गेंदबाज को ऐसा कदम उठाने से पहले चेतावनी देनी चाहिए। वीनू ने भी ब्राउन को पहली बार इस तरह से आउट करने से पहले चेतावनी दी थी। ब्राउन की एडवांटेज लेने की पुरानी आदत थी और दौरे पर टेस्ट से पहले भी जब वह ऑस्ट्रेलियाई एकादश के लिए खेल रहे थे तो वीनू ने उन्हें तब भी इसी तरह से आउट किया था। लेकिन वह फिर भी नहीं माने और टेस्ट में भी इसी तरह से वीनू के जाल में फंस गए थे।